[Foto’s] Skattige graad 1’s vertel oor eerste skooldag | Maroela Media
Jannes het ‘n lekker verrassing in sy kosblik gekry. Foto: Adéle Changuion
“Ek moes gisteraand al agtuur gaan slaap het. Ek mag nie eers televisie gekyk het nie.”
Dít was die woorde van ŉ gekwelde Connor Rossouw, wat Woensdagoggend graad 1 by Laerskool Rooihuiskraal in Pretoria begin het. “Maar dis oukei, want my pa sê ek moet skool toe gaan as ek eendag ŉ krieketspeler wil wees.”
Die laerskole Rooihuiskraal, Hennopspark en Wierdapark in Pretoria het Woensdagoggend omtrent gewemel toe skole vanoggend weer begin het.
“Dis ŉ ongelooflike groot oomblik. Baie van die kindertjies is ongelooflik emosioneel en ander kan nie vir twee minute stilsit nie. Hier heers groot opgewondenheid in die skool,” het Marilese Goldberg, ŉ onderwyser by Laerskool Rooihuiskraal, gesê.
Inskrywings vir graad een-leerders was vanjaar oorweldigend. Laerskool Rooihuiskraal het tien graad een klasse met ongeveer 340 leerders, Laerskool Wierda Park het agt klasse met ongeveer 250 leerders en Laerskool Hennopspark het 9 klasse met ongeveer 300 kinders.
Rayandi van der Westhuizen, ŉ leerling by laerskool Rooihuiskraal, het mooi verduidelik die skuif van graad-R na graad een is ŉ aanpassing vir die kinders. “Ek is baie opgewonde om in graad een te wees, maar ek raak net bietjie honger om te wag vir pouse voordat ek kan eet,” het sy gesê.
Die meeste van dié jongspan is egter nie bang om die nuwe skooljaar aan te pak nie. “Ek doen van graad-R af karate. Ek sal maklik iemand boks, maar gelukkig is my juffrou vriendelik en sal dit nie nodig wees nie,” het Thomas Müller van Laerskool Rooihuiskraal gesê.
Selfs vir baie ouers is die oomblik net te groot wanneer hulle kinders graad een toe gaan. “Dis vir baie ouers ŉ emosionele ervaring, veral as dit jou eerste kind is,” het ŉ ma gesê wat haar seuntjie probeer troos het.
Onderwysers probeer kinders op hul gemak stel deur oulike name vir die klasse te gee, soos rooimiere, kameelperde, skape en vlinders. “Ons sit selfs op paddastoele in die klas,” het Sasha Roux gesê.
Die meeste kinders het reeds planne vir hul skoolloopbane. “Vanjaar gaan ek netbal en tennis speel, maar eendag as ek groot is gaan ek ŉ professionele ysskaatser wees. Ek en my maatjie in die uiltjie-klas gaan dit saam doen,” het ŉ opgewonde Karla Thiart, ŉ leerling aan Laerskool Wierdapark, vertel.
Dié met boeties en sussies in die skool wil niks weet van nuwe maats nie. “My boetie is in graad drie, ek gaan net saam hom speel in pouse,” het Ziaan Slabbert, ook ŉ leerder by Laerskool Wierdapark, gesê.
Leiers kom ook reeds uit die jongspan te voorskyn. “Almal moet in ŉ ry op die stoep sit en eet. Juffrou het so gesê. Ek moet kyk dat niemand raas nie,” het Tyla Pierce, ŉ leerder aan Laerskool Hennopspark, gesê.
“Daar is nie ŉ beter skooljaar as graad een nie. Die kinders is net ŉ absolute vreugde,” het Marilese Golberg gesê.
Hierdie tweeling is niks bang vir die grootskool nie. Foto: Adéle Changuion
Jannes se ouers het dié briefie in sy kosblik gesit. Foto: Adéle Changuion
Karla Thiart het ‘n baie lekker kosblik. Foto: Adéle Changuion
Ziaan Slabbert en Juwan Claassen saam juffrou Grené Raath. Foto: Adéle Changuion
Dié twee is reeds maats! Foto: Adéle Changuion
Ilke was nog so ‘n bietjie moeg gewees. Foto: Adéle Changuion
Hierdie drie hou van lees. Foto: Adéle Changuion
Nie almal was gelukkig nie, maar juffrou kon darem troos. Foto: Adéle Changuion
Vir party was dit maar moeilik om te groet. Foto: Adéle Changuion
Mamma en Pappa neem ‘n laaste foto voor hulle ry. Foto: Adéle Changuion
Leané sê sy hou baie van skool. Foto: Adéle Changuion
“Hoor hier!” Foto: Adéle Changuion
“Juffrou, kyk my prentjie!” Foto: Adéle Changuion
Connor geniet dit om in te kleur. Foto: Adéle Changuion
Sasha sê sy geniet skool. Foto: Adéle Changuion
Dit lyk amper soos ‘n piekniek. Foto: Adéle Changuion
“Wat is in jou kosblik?”Foto: Adéle Changuion
“Dis hoe jy dit smeer.” Foto: Adéle Changuion
Dié graad 1 leerder smul te lekker aan sy broodjie. Foto: Adéle Changuion
Dit lyk of dié klas reeds van hul juffrou hou. Foto: Adéle Changuion
Dié klas smul te lekker! Foto: Adéle Changuion
Die tweelinge van Wierdapark Laerskool. Foto: Adéle Changuion